
03 Νοεμβρίου 2026

Δημήτρης Παπαστεργίου στο «Green Deal Greece 2026» του ΤΕΕ: Νέες ψηφιακές υπηρεσίες και συστήματα, αξιοποίηση του υπερυπολογιστή «Δαίδαλος» και 23.000 ανοιχτά σύνολα δεδομένων
Τις προτεραιότητες του Υπουργείου Ψηφιακής Διακυβέρνησης, με έμφαση στην ανάπτυξη νέων ψηφιακών υπηρεσιών, την αξιοποίηση της Τεχνητής Νοημοσύνης, το άνοιγμα των δημόσιων δεδομένων και την ενίσχυση των ψηφιακών υποδομών, παρουσίασε ο Υπουργός Ψηφιακής Διακυβέρνησης και Τεχνητής Νοημοσύνης, Δημήτρης Παπαστεργίου, στο συνέδριο «Green Deal Greece 2026», το οποίο διοργάνωσε τη Δευτέρα 2 Νοεμβρίου, στο Κέντρο Πολιτισμού Ίδρυμα Σταύρος Νιάρχος, το Τεχνικό Επιμελητήριο Ελλάδας, σε συνεργασία με το economix.gr.

Κατά τη διάρκεια της συζήτησης με τη δημοσιογράφο Τέτη Ηγουμενίδη, ο κ. Παπαστεργίου αναφέρθηκε στον σχεδιασμό του Υπουργείου για το επόμενο διάστημα, επισημαίνοντας ότι στο Υπουργικό Συμβούλιο παρουσιάστηκαν οι προτεραιότητες που πρέπει να προχωρήσουν έως τις επόμενες εκλογές.

Στο πλαίσιο αυτό, έκανε ιδιαίτερη μνεία στο νέο σύστημα ασφαλών επικοινωνιών για την Αστυνομία, την Πυροσβεστική και το Λιμενικό, το οποίο θα αξιοποιεί τεχνολογίες 5G, 6G και δορυφορικών επικοινωνιών. Όπως ανέφερε, «η μετά-TETRA εποχή, αν θέλετε, έρχεται με έναν διαγωνισμό που θα βγει μέσα στον Νοέμβριο», με στόχο τη συμβασιοποίηση εντός του 2027.

Αναφερόμενος στο σύστημα καμερών για την οδική ασφάλεια, σημείωσε ότι βρίσκονται σε εξέλιξη οι σχετικές διαγωνιστικές διαδικασίες, με τέσσερις προσφορές για τις κάμερες, οι οποίες εισέρχονται στο στάδιο της αξιολόγησης. Παράλληλα, υπογράμμισε τη σημασία της αναβάθμισης της «Διαύγειας», χαρακτηρίζοντας το υφιστάμενο σύστημα χρήσιμο αλλά παρωχημένο. «Θέλουμε ένα καινούργιο σύστημα, για το οποίο ο διαγωνισμός τελειώνει στις 5 Νοεμβρίου, με τελική κατάθεση προσφορών», ανέφερε.

Σχετικά με τον ψηφιακό μετασχηματισμό του Δημοσίου, ο Υπουργός παρουσίασε τον σχεδιασμό για το νέο gov.gr, σε συνεργασία με το Υπουργείο Εσωτερικών, με στόχο τον περιορισμό της ανάγκης έκδοσης και προσκόμισης ψηφιακών πιστοποιητικών από τους πολίτες.

Όπως χαρακτηριστικά σημείωσε, επιδίωξη είναι «πλέον ο πολίτης να μη χρειάζεται να κατεβάζει καν ψηφιακά πιστοποιητικά, μόνο να εγκρίνει τη μεταβίβαση των δεδομένων του», προσθέτοντας ότι οι πρώτες υπηρεσίες αναμένεται να διατεθούν πριν από τις εκλογές.

Ιδιαίτερη έμφαση έδωσε στον υπερυπολογιστή «Δαίδαλος», ο οποίος, όπως ανέφερε, βρίσκεται πλέον στη φάση των τεχνικών ρυθμίσεων από την HPE, με στόχο την έναρξη παροχής υπηρεσιών στα μέσα Δεκεμβρίου.

«Ο Δαίδαλος μπήκε στην πρίζα», δήλωσε χαρακτηριστικά, τονίζοντας ότι πρόκειται για ένα από τα πιο σύγχρονα υπολογιστικά συστήματα εκπαίδευσης μοντέλων Τεχνητής Νοημοσύνης, που θα παρέχει δυνατότητες σε πανεπιστήμια, ερευνητικά κέντρα και νεοφυείς επιχειρήσεις.

Εξηγώντας τον τρόπο αξιοποίησής του, διευκρίνισε ότι η ΕΔΥΤΕ έχει την ευθύνη της λειτουργίας του συστήματος, ενώ ο «Φάρος» αναλαμβάνει την επιχειρησιακή υποστήριξη και την αξιολόγηση των αιτημάτων πρόσβασης, με δυνατότητα δωρεάν χρήσης για την ανάπτυξη εφαρμογών Τεχνητής Νοημοσύνης.

Παράλληλα, αναφέρθηκε στην ανάγκη δημιουργίας ενός βιώσιμου επιχειρησιακού μοντέλου για τη συντήρηση και την αναβάθμιση του υπερυπολογιστή, με πρόβλεψη χρέωσης υπηρεσιών προς μεγάλες επιχειρήσεις.

Ο κ. Παπαστεργίου ανακοίνωσε επίσης τον σχεδιασμό για τη δημιουργία δεύτερης μεγάλης υπολογιστικής υποδομής στην Κοζάνη, με χρηματοδότηση από τη Δίκαιη Αναπτυξιακή Μετάβαση, η οποία θα επικεντρώνεται στη λειτουργία μοντέλων Τεχνητής Νοημοσύνης.

«Στην Κοζάνη πάμε να χτίσουμε ένα δεύτερο μηχάνημα με χρηματοδότηση από τη Δίκαιη Αναπτυξιακή Μετάβαση», σημείωσε, προσθέτοντας ότι η νέα υποδομή θα έχει σημασία όχι μόνο για την Ελλάδα αλλά και για την ευρύτερη περιοχή των Βαλκανίων.

Αναφορικά με τα ανοιχτά δημόσια δεδομένα, ο Υπουργός επισήμανε τη σημαντική αύξηση των διαθέσιμων συνόλων δεδομένων στο data.gov.gr, από μόλις 80 την προηγούμενη χρονιά σε 23.000 σήμερα, χάρη σε έργο του Ταμείου Ανάκαμψης.

Ωστόσο, υπογράμμισε ότι απαιτείται περαιτέρω προσπάθεια για την ενίσχυση της κουλτούρας διαμοιρασμού δεδομένων στη δημόσια διοίκηση. «Σήμερα έχουμε 23.000 ανοιχτά datasets, χάρη σε έργο του Ταμείου Ανάκαμψης. Αλλά και πάλι δεν θεωρώ πως πρέπει να είμαστε ευχαριστημένοι, διότι πρέπει να χτίσουμε, να δημιουργήσουμε ακόμα καλύτερη κουλτούρα ανοίγματος δεδομένων», τόνισε.

Στο ίδιο πλαίσιο, αναφέρθηκε στον ρόλο της Ειδικής Γραμματείας Τεχνητής Νοημοσύνης και Δεδομένων στην επιτάχυνση των διαδικασιών διάθεσης δημόσιων δεδομένων.

Για τα έργα του Ταμείου Ανάκαμψης, ο κ. Παπαστεργίου υπογράμμισε ότι έχουν δημιουργήσει σημαντικές υποδομές και ψηφιακές εφαρμογές σε τομείς όπως η Υγεία και η Δικαιοσύνη. Επισήμανε, ωστόσο, ότι το επόμενο ζητούμενο είναι η μεγαλύτερη αξιοποίησή τους από τις δημόσιες υπηρεσίες, με την ανάπτυξη της αναγκαίας τεχνογνωσίας.

Παράλληλα, αναφέρθηκε στις δυνατότητες συνέχισης της χρηματοδότησης ψηφιακών έργων, καθώς και στην ανάγκη αποτελεσματικότερης διαχείρισης του κόστους των ψηφιακών υποδομών, των υπηρεσιών cloud και των εφαρμογών Τεχνητής Νοημοσύνης που χρησιμοποιούν οι φορείς του Δημοσίου.

Τέλος, αναφερόμενος στην αγορά τηλεπικοινωνιών, ο Υπουργός επισήμανε ότι καταγράφεται πρόοδος στην ανάπτυξη δικτύων οπτικών ινών, ενώ βρίσκεται σε εξέλιξη η νομοθετική διαδικασία για το Gigabit Infrastructure Act, με στόχο την αποσαφήνιση του πλαισίου ανάπτυξης των σχετικών υποδομών.

Σημείωσε, επίσης, ότι η κινητή τηλεφωνία εμφανίζει καλύτερες επιδόσεις από τη σταθερή, ενώ αναγνώρισε ότι εξακολουθούν να υπάρχουν περιθώρια βελτίωσης στις τιμές και στις παρεχόμενες υπηρεσίες.

«Βέβαια, μπορούμε και καλύτερα, και ο ανταγωνισμός εξελίσσεται και βοηθάει σε αυτό», κατέληξε ο Υπουργός Ψηφιακής Διακυβέρνησης.

Μπορείτε να παρακολουθήσετε τις εργασίες του συνεδρίου Green Deal Greece 2026 από την επίσημη ιστοσελίδα: https://greendealgreece26.economix.gr/, καθώς και από τα ψηφιακά κανάλια του ΤΕΕ.

Το συνέδριο στήριξαν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚΑ. 

